Vonnis vir vakansie-verkragter | Maroela Media
Vonnis vir vakansie-verkragter
ŉ Man is Vrydag 13 jaar tronkstraf opgelê vir ŉ reeks seksuele aanrandings op meisies tussen 6 en 17 jaar oud by kampterreine in Ardeche, Frankryk.
Sebastien Dutheil (33) het tereg gestaan op twee aanklagte van verkragting en nege vir poging tot seksuele aanranding of seksuele aanranding. Die slagoffers sluit drie buitelandse toeriste van België, Nederland en Duitsland in.
Volgens die hof het staatsaanklaers ŉ vonnis van 15 jaar versoek. Dutheil moet minstens twee derdes van die vonnis uitdien voordat hy vir parool oorweeg kan word. Die hof het ook gelas dat hy 10 jaar lank ná sy vrylating onder mediese waarneming geplaas moet word. Hy sal ŉ bykomende vyf jaar tronkstraf opgelê word indien hy nie aan dié voorwaarde voldoen nie.
Die aanvalle het tussen Junie en Augustus 2012 plaasgevind. Dutheil het glo in die aand by tente ingekruip en die meisies vasgebind voordat hy hulle aangerand het. Hy het ŉ masker gedra. Die slagoffers se ouers was gewoonlik in nabygeleë tente of in karavane.
Hy is in hegtenis geneem nadat die polisie DNS, wat hulle op die onderklere van ŉ jong slagoffer opgespoor het, verbind het aan ŉ vorige saak waartydens Dutheil skuldig bevind is aan seksuele aanranding.
Dutheil het gevolglik erken dat hy tydens die vakansieseisoen ŉ reeks misdade gepleeg het. Hy het glo soortgelyke misdade in 2010 en 2011 gepleeg. -SAPA
Poetin en Obama bespreek Oekraïense krisis